La Llei 9/2007, de 30 de juliol, del Centre d'Atenció i Gestió de Trucades d'Urgència 112, estableix un règim d'infraccions i sancions en el supòsit que es faci un mal ús en les trucades al telèfon d'emergències 112, com ara avisos o comunicacions falsos d'urgències o emergències.
D'acord amb l'article 16 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, els secretaris generals poden dictar instruccions per dirigir l'activitat del seus subordinats en relació amb l'organització interna dels departaments.
En ús de les facultats que em són conferides,
Publicar la Instrucció de 24 d'octubre de 2011, sobre la tramitació dels procediments sancionadors relatius a les infraccions previstes en la Llei 9/2007, de 30 de juliol, del Centre d'Atenció i Gestió de Trucades d'Urgència 112, i que s'adjunta com a annex d'aquesta Resolució.
Instrucció sobre la tramitació dels procediments sancionadors relatius a les infraccions previstes en la Llei 9/2007, de 30 de juliol, del Centre d'Atenció i Gestió de Trucades d'Urgència 112
Els articles 33 i següents de la Llei 9/2007, de 30 de juliol, del Centre d'Atenció i Gestió de Trucades d'Urgència 112 (d'ara endavant, CAT112), en el règim d'infraccions i sancions en matèria d'atenció i gestió de les trucades d'urgència, preveu com a supòsits infractors les trucades que comuniquen avisos falsos d'emergències, les trucades amenaçadores, abusives o insultants, no identificar la persona autora de la trucada al telèfon de trucades d'urgència, no comunicar l'activació d'un pla de protecció civil o la declaració d'emergència, així com també fer infraccions que posin en perill la vida o la integritat física de les persones o augmenti la situació de risc col·lectiu o les conseqüències d'una catàstrofe o calamitat.
Aquesta Llei també estableix els òrgans competents per imposar les sancions, que són, d'acord amb l'import de la sanció, el/la director/a del CAT112, el/la secretari/ària competent en matèria de protecció civil, el/la conseller/a competent en matèria de seguretat pública i el Govern de la Generalitat.
El procediment per determinar les infraccions tipificades en l'esmentada Llei i imposar les sancions corresponents és el que estableix la legislació sobre procediment sancionador aplicable als àmbits de competència de l'Administració de la Generalitat, per la qual cosa la tramitació d'aquests procediments requereixen la seva expressa incoació i la posterior instrucció abans que es dicti la resolució que correspongui.
Es nomenaran diferents òrgans en les fases d'instrucció i resolució.
A banda de les funcions que corresponen al CAT112, d'acord amb el Decret 320/2011, de 19 d'abril, de reestructuració del Departament d'Interior, correspon a la Direcció General de Protecció Civil establir les directrius del servei de gestió de trucades d'urgència 112.
En aplicació de l'esmentada normativa, resulta convenient fixar determinades regles per a la tramitació dels procediments sancionadors relatius a les infraccions previstes en la Llei 9/2007, de 30 de juliol:
Correspon al director general de Protecció Civil la incoació dels procediments sancionadors en matèria d'atenció i gestió de les trucades d'urgència en relació amb les infraccions tipificades a la Llei 9/2007, de 19 de juliol, del Centre d'Atenció i Gestió de Trucades d'Urgència 112.
A aquests efectes, les denúncies i actes sobre possibles infraccions de la Llei 9/2007, de 19 de juliol, hauran de ser trameses, amb la major brevetat possible, a la Direcció General de Protecció Civil.
Instrucció del procediment sancionador.
En la resolució d'incoació del procediment sancionador s'haurà de designar la persona instructora de l'expedient entre el personal adscrit a la Direcció General de Protecció Civil.
Resolució del procediment sancionador.
Instruït tot el procediment sancionador, l'expedient junt amb la proposta de resolució corresponent seran elevats a l'òrgan sancionador corresponent, d'acord amb el que estableix l'article 39 de la Llei 9/2007, de 30 de juliol.
Per al cas que la competència sancionadora correspongui al/a la secretari/ària general, al/a la conseller/a o al Govern, la tramesa de l'expedient, juntament amb la proposta de resolució, a l'òrgan sancionador, es farà mitjançant l'Assessoria Jurídica del Departament d'Interior.
Barcelona, 24 d'octubre de 2011